بيخبّروا عن شاب كان يعاني من الثّرثرة ومع الأسف كان عايش بمحيط كلّو ثرثارين، بيوم من الإيّام قرّر يبتعد عن المحيط الموجود فيه وينتقل للسّكن بمحيط تاني، كان يتأمّل إنّو يكون أفضل، بس مع الأسف متل ما بيقولوا بلبنان :
«عم ينقل من الدلفي لتحت المزراب»"
بيلتجي للطّبيعة، هوّي وعم يمشي بيسمع صوت ناي بيتبع الصّوت بيوصل لقدّام راعي كبير بالعمر بيقعد حدّو يستمتع بسماع الموسيقى، وبيحسّ بسلام كبير، لمّا خلّص الرّاعي من العزف سألو :
إنت مين وليش عم تمشي بهالغابة؟
خبّرو عن مشكلتو قلّو :
إلك عندي نصيحة، قدّام أحاديث النّاس المؤلمة لازم تسمع، تبتسم، وتتجاهل، صدّقني بهالطّريقة بتكون صاحب قلب نقي، ونقاء القلب مش عيب وتجاهل الأمور مش هروب، والتّسامح مش ضعف هودي دروس بتتعلّمهن بمدرسة الحياة.
الزّوّادة بتقلّي وبتقلّك :
النّميمة مرض مزمن، معدي وقتّال، لازم نستأصلو من حياتنا لأنّو السّعادة مرّات كتيرة بيكون مصدرها الأمور يلّي منخسرها مش يلّي منتمسّك فيها، والله معكن.